Drábiková, Lucia, poslankyňa NR SR (2021-03-19):
Vážené kolegyne, vážení kolegovia, odznelo tu naozaj mnoho slov. Prežívame krízu pandemickú a, áno, aj vládnu a chcem tu na tomto mieste vyjadriť moju hlbokú ľútosť naozaj nad tým, že spory a konflikty prerástli do takých rozmerov, že sú denne medializované. Je mi to nesmierne ľúto. A chápem rozhorčenie, chápem frustráciu a chápem aj hnev. Nie som stotožnená s takýmto spôsobom riešenia vzájomných konfliktov. Na druhej strane chcem povedať jednu vec, prežívame krízu a prežívame ju už druhý rok, ktorá bola spôsobená niečím ako prírodnou katastrofou, pretože pandémia v zásade má taký, taký veľký vplyv a takú silu, že naozaj zachvátila a nielen našu krajinu, ale aj všetky krajiny, v podstate na celom svete sa zápasí s touto pandémiou rôznym spôsobom. Slovensko v súčasnosti je na 22. mieste zo všetkých krajín, čo sa týka úspešnosti boja proti pandémii koronavírusu. Môžme si povedať, že je to dobré, môžme si povedať, že je to veľmi zlé. Tá optika sa rôzni podľa toho, kam sa pozeráme, a podľa toho, aké zdroje čítame. Ak sa môj kolega pán Blanár obáva toho, že pán Matovič nekomunikuje na facebooku, že čo sa deje, chcem ho ubezpečiť, chcem vás ubezpečiť aj vás všetkých, to, či Igor Matovič komunikuje, alebo nekomunikuje na facebooku, nie je podstatné. Takisto nie je pravda to, že vláda nekoná. Vláda zasadá a vláda prijíma rozhodnutia a ministerstvá makajú. Poviem len pár malých drobností, ktoré boli napríklad včera schválené na vláde. Je to liečba kúpeľná pre ľudí po COVID-e, je to pozostalostné pre rodiny ľudí, ktorí zosnuli práve preto, že v prvej línii bojovali s COVID-om, našim zdravotníkom, ktorí nie sú poriadne zaplatení a majú mizerné podmienky, ktoré sme takto dostali. A týmto ľuďom tieto peniaze, samozrejme, nenahradia toho strateného člena, ale sú aspoň takou malou pomocou a malým podaním ruky, aby dokázali túto situáciu zvládnuť, pretože prišli o živiteľa rodiny. Áno, máme tu zlú IT, padla nám čakáreň, systémy pri... prihlasovania na očkovania nie sú ideálne. Žiaľ, situácia, čo sa týka digitalizácie Slovenska, nie je dobrá. Servery padajú. Sociálna poisťovňa mala neviem koľko, myslím, cez 40 vzájomne nekompatibilných systémov. Áno, nie sme na tom vôbec dobre, napriek tomu čakáreň sa rozbehla a už je tam na, na, nahlásených 120-tisíc ľudí. Aktuálne máme zaočkovaných 488-tisíc ľudí obidvomi dávkami. Slovensko zvolilo podľa môjho názoru veľmi dobrú formu, pretože niektoré krajiny očkovali do radu. Slovensko pristúpilo na takú cestu pod vedením ministra Krajčího, že vždy sa rátali dve dávky. Čiže možno to išlo pomalšie, ale vždy bolo isté, že napriek pomalšej dodávke vakcín bola tá druhá dávka pre toho človeka pripravená. Aktuálne je 229-tisíc ľudí zaočkovaných dvomi dávkami a 488-tisíc jednou dávkou. Počíta sa, že budeme môcť očkovať 150-tisíc ľudí týždenne, a ráta sa už aj s náhradníkmi. Kríza vyžaduje neštandardné riešenia, áno, opatrenia sa menia niekedy zo dňa na deň, ale na jeseň tohto roku bol vytvorený COVID automat. Pre kolegov, ktorí majú problém zistiť aktuálne informácie, môžem odporučiť stránku korona.gov.sk, pretože denne komunikujem s ľuďmi a píšem im informácie, kde čo nájdu, aké opatrenie kde platí, v akom okrese, čo to znamená, že je okres červený, čierny, a akým spôsobom sa môžu objednať. Dá sa to tam všetko nájsť. Vrátane toho, do ktorých krajín a za akých podmienok sa dá cestovať. Je to, myslím si, že celkom prehľadné. Ďalšou vecou, ktorú sme schválili, je napríklad zlepšenie podnikateľského prostredia. Sú to množstvá byrokracie, ktoré sme tu mali. Táto vláda pracuje od prvého dňa, odkedy nastúpila, a takisto pracuje aj parlament. Schválili sme 200 eur pre tehotné mamičky, odškodnili sme ženy ročníky ´57, ´63. V rámci sociálnej pomoci bola vyplatená 1 446 302 000 kor... eur, pardon. V kultúre bolo prerozdelených 35 miliónov na pomoc, pretože práve kultúra je jednou z oblastí spolu s turistickým ruchom, gastrom, ktoré najviac touto koronou trpia. Máme nakontrahované vakcíny v takom objeme, že budeme môcť zaočkovať celú populáciu, pokiaľ o to, samozrejme, bude mať záujem. Napriek rôznym mediálnym prestrelkám neinformovaných europoslancov, ale aj členov tohto parlamentu, žiaľ, všetky, všetky dávky, ktoré ministerstvo zabezpečilo, dostatok tých dávok, čiže prebehli tu, samozrejme, nejaké pochybnosti, ale máme zabezpečených dosť dávok. Chcem poukázať na to, že aktuálne je v medzirezortnom pripomienkovom konaní plán obnovy, ktorý počíta s 800 miliónmi na poddimenzované vzdelávanie slovenské. Jedna miliarda sa počíta na efektívny štát a digitalizáciu. Do digitalizácie bolo naliatych množstvo peňazí. Žiaľ, skutek utek a nevedno, čo sa stalo, ale nejako tá digitalizácia nefunguje. Neviem prečo. 2 170 miliónov ide na životné prostredie. Pán minister Budaj denne rieši, máme tu množstvo ekologických záťaží, máme tu oblasti, ktoré roky boli neriešené a boli prehliadané doterajšími vládami a ľudia trpia zdravotnými problémami, pretože niekomu sa asi nechcelo riešiť. Niekto mal asi iné starosti, keď bol pri vláde, a nezáležalo mu na tom, že tu máme tieto toxické skládky. Ďalších 700 miliónov z plánu obnovy pôjde na vedu, výskum a inovácie a 1 450 miliónov na zdravie. A tu chcem poukázať, možno sa mnohí pousmejete, mne to je blízka oblasť, sama som psychológ a som veľmi rada, že duševné zdravie sa dostalo do programového vyhlásenia vlády, pretože duševné zdravie bolo prehliadané minimálne posledných 30 rokov a Slovensko, podobne ako mnohé krajiny, bude veľmi trpieť aj v tejto oblasti práve dôsledkom pandémie, nezamestnanosti, izolácie atď. A na psychiatrickú a psychologickú starostlivosť bolo vyčlenených 100 miliónov z tohto plánu obnovy. Som tomu nesmierne rada. Vláda aj počas krízy, počas rôznych tých komunikácií pracovala. Viem to povedať za našich ministrov, viem to povedať za ministra Hegera, ktorý má veľmi neľahkú úlohu v týchto dňoch, viem to povedať za ministra Krajčího aj za ostatných našich ministrov viem povedať, že naozaj makali, podobne aj minister Krajniak. Toto sú oblasti, v ktorých aký-taký prehľad mám. Boli nastavené rôzne pomoci pri udržaní pracovných miest, pri SOS dotáciách, pandemická OČR-ka, odpustenie odvodov. Funguje štát a funguje aj SK osmička. Funguje komunikácia medzi župami aj štátom. Zasadá pandemická komisia, zasadajú odborníci. Igor Matovič sa pravidelne s odborníkmi stretával a radil. Igor Matovič posledné dni možno nepísal na facebook, ja mu trošku rozumiem, lebo ja tiež niekedy píšem viac, ako je vhodné, ale pracujem na tom, ale môžem povedať, že Igor Matovič rokuje. Neustále rokuje aj s partnermi, aj s nami. Dennodenne sa s ním môžme komunikovať. Čiže toto je ten pohľad z druhej strany, pretože záleží aj to, čo chceme vidieť, aj ako sa pozeráme, akými očami. Takže ďakujem za pozornosť. (Potlesk.)